Rapport mill-Kummissjoni lill-Kunsill u lill-Parlament ewropew - Il-ħames rapport taħt l-artikolu 12 tar-Regolament (KEE, Euratom) Nru 1553/89 fuq il-ġbir tal-VAT u l-proċeduri ta’ kontroll {SEC(2004)1721} /* KUMM/2004/0855 finali */





Brussell, 10.1.2005 KUMM(2004) 855 finali RAPPORT MILL-KUMMISSJONI LILL-KUNSILL U LILL-PARLAMENT EWROPEW Il-ħames rapport taħt l-artikolu 12 tar-Regolament (KEE, Euratom) Nru 1553/89 fuq il-ġbir tal-VAT u l-proċeduri ta’ kontroll {SEC(2004)1721} WERREJ 1. Daħla 3 1.1. X’inhuma rapporti ta’ l-Artikolu 12? 3 1.2. Il-ħames rapport 3 1.3. Rakkomandazzjonijiet preċedenti 3 2. Sejbiet ewlenin tal-ħames rapport 4 2.1. Organizzazzjoni, struttura u politika tal-VAT 4 2.2. Riżorsi umani 5 2.3. Reġistrazzjoni 5 2.4. Kontrolli 5 2.5. Rkupru tad-dejn u infurzar 7 2.6. Konformità volontarja 8 2.7. Kompjuterizzazzjoni 8 2.8. Informazzjoni 8 2.9. Valutazzjoni u indikaturi ta’ l-eżekuzzjoni 8 3. Konklużjonijiet u rakkomandazzjonijiet 8 1. Daħla 1.1. X’inhuma rapporti ta’ l-Artikolu 12? L-Artikolu 12 tar-Regolament tal-Kunsill (KEE, EURATOM) Nru 1553/89[1] fuq l-arranġamenti uniformi definittivi għall-ġbir tar-riżorsi proprji li jakkumulaw mit-taxxa fuq il-valur miżjud (il-VAT) jitlob lill-Kummissjoni tippreżenta rapport kull tliet snin lill-Parlament Ewropew u l-Kunsill. Dan ir-rapport għandu janalizza l-proċeduri applikati mill-Istati Membri għar-reġistrazzjoni ta' persuni taxxabbli u d-determinazzjoni u l-ġbir tal-VAT, kif ukoll il-modalitajiet u r-riżultati tas-sistemi tagħhom tal-kontroll tal-VAT. Ir-rapport għandu wkoll jikkontempla l-possibbiltà ta’ titjib. Sallum, il-Kummissjoni pproduċiet erba’ rapporti. Ir-rakkomandazzjonijiet ta’ l-ewwel rapport iffukaw fuq it-titjib tal-ħlas volontarju u furzat tal-VAT, filwaqt li jenfasizzaw il-promozzjoni ta’ konformità volontarja minn min iħallas it-taxxa. L-ewwel żewġ rapporti, it-tnejn, eżaminaw ir-riżorsi u l-organizzazzjoni ta’ l-amministrazzjonijiet tat-taxxa u rrikkmandaw titjib fil-proċessi amministrattivi. It-tieni rapport ukoll issuġġerixxa titjib kontinwat fis-servizzi pprovduti għal dawk li jħallsu t-taxxa, l-iżvilupp ta’ analażi preventiva u pjanijiet ta' azzjoni biex ikun imminimizzat in-nuqqas ta’ konformità minn min iħallas it-taxxa kif ukoll it-tiftix ta’ l-otteniment, l-iżviluppar u t-tkabbir tal-valur tal-komputerizzazzjoni. Ir-rapport ippropona wkoll immaniġġar aħjar tad-dejn. It-tielet rapport iddiskuta soluzzjonijiet għal problemi ta' kontroll tal-VAT u metodi ta’ ġlieda kontra l-frodi. Il-Kummissjoni inkoraġġiet analiżi komuni biex tkun identifikata l-aħjar prattika u enumerat is-setturi b’riskju għoli ta’ frodi. Ir-raba’ rapport fela r-rwol tal-kooperazzjoni amministrattiva biex il-politika ta’ kontra l-frodi ssir aktar effettiva. Biex jinkiseb dan il-għan, ir-rapport irrikkmanda wkoll li l-Istati Membri jirrikonoxxu l-isfida tat-teknoloġija l-ġdida. 1.2. Il-ħames rapport Il-ħames rapport jidher eżattament wara s-seħħ ta’ l-akbar tkabbir fl-istorja tal-Komunità/Unjoni Ewropea. Huwa partikularment importanti li dan ir-rapport, li jkopri l-ħmistax-il Stat Membru li kienu jiffurmaw l-Unjoni Ewropea sal-2003, ma għandux ikun studjat biss mill-amministrazzjonijiet li analizza x-xogħol tagħhom. L-amministrazzjonijiet ta’ l-għaxar Stati Membri l-ġodda jistgħu jiddeduċu intuwizzjonijiet ta’ valur rigward l-organizzazzjoni u l-eżekuzzjoni tal-proċeduri tal-VAT mill-istudju ta’ dan ir-rapport. 1.3. Rakkomandazzjonijiet preċedenti Rakkomandazzjonijiet preċedenti fittxew li jagħmlu l-aħjar użu mir-rispett ta' dawk li jħallsu t-taxxa għall-obbligi tagħhom u li jevitaw il-frodi permezz ta' strateġija effettiva ta' kontroll. Fl-istess ħin, saret enfasi biex lil dawk li jħallsu t-taxxa ssirilhom eħfef u aktar ta’ sodisfazzjon li jikkonformaw mal-liġi. L-anness ta’ dan is-sommarju {SEC(2004)1721} juri li l-Istati Membri adottaw ħafna minn dawn ir-rakkomandazzjonijiet. Madankollu, għad hemm skop għal aktar progress u l-konklużjoni ewlenija hija li fadal ħafna xi jsir fiż-żoni li huma diġà identifikati. 2. Sejbiet ewlenin tal-ħames rapport 2.1. Organizzazzjoni, struttura u politika tal-VAT Għalkemm il-VAT ilha teżisti fil-Komunità Ewropea għal xi erbgħin sena, qatt ma sar attentat biex tkun armonizzata l-organizzazzjoni tal-kontrolli tal-VAT jew l-istruttura ta’ l-amministrazzjonijiet tal-VAT, ukoll jekk xi miżuri u inizjattivi tal-Komunità jimplikaw konverġenza organizzattiva limitata biex ikunu jistgħu jiffunzjonaw. Storikament, taxxi differenti kienu jkunu mmaniġġati minn dipartimenti separati, ukoll fejn, teoretikament, dawn kienu jaqgħu taħt ministeru jew direttorat-ġenerali uniku. Għaliex il-frodi u l-irregolaritajiet ma jirrispettawx burduri ta’ din ix-xorta, rapporti preċedenti argumentaw li t-taxxi kollha kienu jibbenefikaw minn integrazzjoni strutturali aktar mill-qrib jew għall-anqas kooperazzjoni akbar bejn is-servizzi. Prodott sekondarju ta’ ġlieda aktar effettiva kontra l-irregolaritajiet permezz ta’ integrazzjoni bħal din għandu jkun relazzjoni aktar sempliċi bejn dawk li jħallsu t-taxxa u l-awtoritajiet fiskali integrati. F’diversi Stati Membri, ir-riorganizzazzjoni esiġiet integrazzjoni aktar mill-qrib tar-responsabbiltà għal taxxi differenti fi struttura unika jew almenu f’anqas strutturi separati; l-ebda mill-Istati Membri ma għaddiet biex tħoll servizzi tat-taxxa li kienu ġew integrati qabel. Mill-banda l-oħra, ma hemmx kunsens dwar l-għażla bejn ċentralizzazzjoni ġeografika akbar u deċentralizzazzjoni, fejn diġà kien sar xi movement fiż-żewġ direzzjonijiet. Uħud mill-Istati Membri huma marbuta kostituzzjonalment biex jiddeċentralizzaw. Minn stħarriġ sar magħruf li, ukoll meta t-trattament ikun wieħed iċċentralizzat, fil-prattika uffiċċji lokali s-soltu jgawdu awtonomija sinjifikanti għaliex huwa fuq il-livell lokali li l-għarfien u l-esperjenza huma kruċjali għal kontrolli effettivi. Minkejja t-tendenza li jkun hemm konċentrazzjoni ta’ xogħol fiskali f’dipartiment wieħed jew almenu ftit dipartimenti anqas, l-amministrazzjonijiet tal-VAT għadhom ivarjaw fil-forma tagħhom minn servizz awtonomu tal-VAT għal immersjoni sħiħa f’amministrazzjoni fiskali waħda. L-amministrazzjonijiet kollha tal-VAT jirreġistraw lil dawk li jħallsu t-taxxa, jikkontrollawlhom l-attivitajiet tagħhom u jirkupraw it-taxxa. Madankollu, ir-responsabbiltà għall-ġlieda kontra l-frodi kultant tinqasam ma’ servizzi oħra li r-rwol tagħhom huwa wieħed purament ripressiv. Jidher li hemm xiehda li integrazzjoni aktar mill-qrib, jew almenu kooperazzjoni akbar, tipproduċi benefiċċji għall-kontroll tat-taxxa. Kwistjonijiet organizzattivi għandhom jitqiesu fil-kuntest tal-politika sħiħa dwar il-VAT. Mhux anqas minn tnax mill-Istati Membri rrevedew il-politika tagħhom dwar it-taxxa mindu kien ippubblikat ir-raba’ rapport. Ir-riorganizzazzjoni kultant wasslet ukoll għal simplifikazzjoni ta’ l-istrutturi u l-proċeduri biex tinkiseb effiċjenza massima. Fir-rigward ta’ politika dwar it-taxxa, minkejja l-enfasi dejjem tikber fuq id-drittijiet ċivili u umani, kif ukoll il-pressjoni dejjem qiegħda tiżdied biex tkun promossa l-attività ekonomika billi jitnaqqsu l-piżijiet amministrattivi minn fuq dahar in-negozju, xi amministrazzjonijiet tat-taxxa madankollu kisbu armi legali ġodda biex bihom jikkumbattu l-frodi, inklużi l-introduzzjoni ta’ obbligu konġunt, il-poteri biex jassumu s-sigurtà għad-djun tat-taxxa ta’ riskju għoli u r-regoli iżjed stretti dwar ix-xiehda għad-dritt biex jitnaqqsu l-entraturi tal-VAT. 2.2. Riżorsi umani It-tagħrif miġbur jissuġġerixxi li n-numru ta’ uffiċjali jaħdmu fuq il-VAT il-ħin kollu jew għall-parti mill-ħin baqa’ relattivament stabbli bejn l-1999 u l-2003, minkejja żidiet jew tnaqqis minuri f’xi amministrazzjonijiet. L-amministrazzjonijiet kollha tat-taxxa huma marbuta biex jipprovdu taħriġ kontinwu għat-titjib ta’ l-eżekuzzjoni ta’ l-impjegati tagħhom. Madankollu, in-numru ta’ uffiċjali jsegwu l-korsijiet u n-numru ta’ jiem iddedikati għat-taħriġ jitbiddlu minn sena għal sena fil-biċċa l-kbira ta’ l-Istati Membri mingħajr ma jidher li hemm xejriet ċari. Għalkemm l-istħarriġ wera b’mod ġenerali li jeżistu dgħufijiet fil-valutazzjoni tal-proċeduri u l-prattiċi, il-parti l-kbira ta’ l-Istati Membri jivvalutaw lill-impjegati tagħhom skond regoli preċiżi bl-użu ta’ kriterji kwantitattivi kif ukoll kwalitattivi. Żewġ Stati Membri biss ma għandhom l-ebda mekkaniżmu ta’ valutazzjoni formali. 2.3. Reġistrazzjoni Persuni li jħallsu t-taxxa għandhom imorru jirreġistraw u jiksbu n-numru tal-VAT. Amministrazzjonijiet nazzjonali jirrikonoxxu li jekk persuna jkollha intenzjoni li tinnegozja oġġetti jew servizzi huwa prattikament impossibbli li ma tingħatax reġistrazzjoni. L-Istati Membri u l-Kummissjoni kkonkludew li din il-proċedura ta’ reġistrazzjoni tista’ u għandha tkun użata bħala mezz biex ikunu kkonfrontati l-frodi tan-negozjanti n-nieqsa, għaliex din il-proċedura tippermetti li s-sinċerità ta’ l-intenzjoni tal-persuna tkun eżaminata. Għalhekk, fil-maġġoranza ta’ l-Istati Membri jsir stħarriġ biex ikun iddeterminat jekk id-diretturi individwali jew ta’ kumpanija kkonċernata għandhomx kondotta fqira ta’ konformità mal-liġijiet tat-taxxa u l-liġijiet relatati magħha. Jekk dan ikun hekk, ir-reġistrazzjoni tista’ tagħmel kondizzjonijiet speċjali (per eżempju l-provvediment tas-sigurtà, dikjarazzjonijiet tat-taxxa aktar spissi) u twassal ċertament għal eżami aktar bir-reqqa ta’ l-attività intiża milli huwa l-każ għal negozjanti magħrufa għall-korrettezza tagħhom. Jidher li l-iskrutinju bir-reqqa ta’ l-applikanti qiegħed isir in-norma u f’xi Stati Membri dan tawwal il-perijodu li qabel in-negozjanti kienu jqisuh riskjuż biex jirċievu n-numru tagħhom. Ma hemmx trattament uniformi fost l-Istati Membri għall-problema ta’ osservazzjoni ta’ negozjanti li ma humiex irreġistrati. Rapporti ta’ qabel enfasizzaw l-importanza ta’ l-inkoraġġiment ta’ konformità volontarja min-naħa tal-persuni li jħallsu t-taxxa u l-istħarriġ wera li l-Istati Membri ġeneralment jaċċettaw il-ħtieġa li jinvestu riżorsi f’dan it-trattament billi lill-intrapriżi jitnaqqsilhom il-ħin li jieħdu jew jitnaqqsulhom l-ispejjeż biex iwettqu l-obbligi tagħhom, per eżempju fejn tidħol ir-reġistrazzjoni. Fl-istess ħin, kontrolli aktar stretti, partikularment dawk li huma mmirati għalhekk, jinkoraġġixxu l-konformità billi jżidu ċ-ċans li dawk li ma humiex konformi jinqabdu. It-teknoloġija ta’ l-informazzjoni kellha x’taqsam ħafna f’dan il-proċess, per eżempju r-reġistrazzjoni on line . 2.4. Kontrolli L-impjegati tal-verifika tal-kontijiet għandu jkollhom aċċess ħieles għall-bini fejn isir in-negozju, id-dokumenti tan-negozju u materji li għandhom x’jaqsmu ma’ dawn, u l-amministrazzjonijiet kollha tat-taxxa taw setgħat simili lill-kontrolluri tagħhom għal dan il-għan. Dawn is-setgħat huma bbilanċjati b’mod naturali mid-drittijiet ta’ dawk li jħallsu t-taxxa, ir-regoli tat-tħaris tat-tagħrif u fatturi oħra. Aktar min-nofs il-proċeduri ta’ kontroll is-soltu jitwettqu f’dar il-persuna li tħallas it-taxxa. Dan jaqbel mar-rakkomandazzjoni f’rapporti li saru qabel biex, fil-maġġoranza tal-każi, tingħata preferenza għal kontrolli fuq il-post aktar milli fl-uffiċċji, għalkemm xi drabi l-verifiki fiskali fl-uffiċċji jistgħu jkunu biżżejjed. L-istħarriġ jiżvela tendenza li qiegħda dejjem tikber biex jitwaqqaf dipartiment speċjali biex jinnegozja ma’ ditti kbar. Il-Kummissjoni tilqa’ flessibilità bħal din u tissuġġerixxi li l-Istati Membri għandhom jikkunsidraw trattament speċjalizzat simili għal gruppi ta’ ditti li jinnegozjaw bħala entità waħda u persuni taxxabbli mħallta li jikkombinaw attivitajiet intaxxati ma’ oħrajn li ma humiex. Fejn jibqgħu kontrolli ta’ taxxa unika, il-kuntatt ma’ uffiċjali li jkunu qegħdin jikkontrollaw l-istess persuna li tħallas it-taxxa għal taxxi oħra jew in-nomina ta’ koordinatur ġenerali qegħdin jitqiesu dejjem aktar essenzjali. Il-punt tat-tluq għall-biċċa l-kbira mill-kontrolli hija dikjarazzjoni (dikjarazzjoni tat-taxxa). Taħt il-leġiżlazzjoni tal-Komunità, l-Istati Membri issa għandhom jibdew jaċċettaw dikjarazzjonijiet elettroniċi u xi wħud anke jitolbuhom bil-jedd. It-teknoloġija ta’ l-informazzjoni tagħmilha ħaġa possibbli li d-dikjarazzjonijiet elettroniċi jkunu analizzati bil-ħeffa u bl-akbar reqqa. Bosta drabi, issa, l-amministrazzjonijiet jadottaw trattament proattiv tan-negozjanti li ma jissottomettux id-dikjarazzjonijiet fil-ħin. Madankollu, ftit mill-Istati Membri għandhom tagħrif preċiż dwar l-ammonti ta’ VAT li jkunu rkupraw b’dan il-mod. Il-biċċa l-kbira ta’ amministrazzjonijiet għandhom programm ta’ kontroll, normalment annwali, li jipprova jimmira lejn setturi ta’ riskju għoli u jiżgura li dawk kollha li jħallsu t-taxxa huma kkontrollati kull tant żmien. Ħafna drabi n-negozjanti l-kbar huma kkunsidrati separatament: jistgħu jkunu ssorveljati kontinwament jew regolarment u probabbilment jinżaru medja ta’ mill-anqas darba kull tliet snin. Mill-banda l-oħra, negozji żgħar jistgħu ma jinżarux ta’ spiss, speċjalment meta l-programmi ta’ kontroll jew l-analiżi tar-riskji ma jagħżluhomx. Il-Kummissjoni tikkonsidra lill-gruppi tal-VAT u l-persuni mħallta li jħallsu t-taxxa msemmija hawn fuq, li huma partikularment problematiċi, bħala adattati wkoll biex ikunu inklużi fil-programmi ta’ kontroll. Ftit huma l-Istati Membri li jistgħu jirrappurtaw il-persentaġġi relattivi tal-kontrolli magħmula b’konformità stretta mal-programm u dawk magħżula għal raġunijiet oħra. Filwaqt li l-Kummissjoni tiffavorixxi l-ipprogrammar tal-kontrolli, huwa importanti li tinżamm il-flessibilità biex issir devjazzjoni mill-programm meta jinbidlu ċ-ċirkustanzi jew jinkiseb tagħrif ġdid. L-istħarriġ juri li attività ta’ kontroll hija normalment ivvalutata, jekk dan qatt iseħħ, f’termini kwantitattivi (jiġifieri n-numri ta’ persuni/jiem involuti) aktar milli kwalitattivament. Madankollu, l-introduzzjoni minn xi Stati Membri ta’ mekkaniżmi għall-kontroreazzjoni u l-“intuwizzjonijiet tal-verifiki fiskali” li jistgħu jitqassmu lill-impjegati kollha tal-kontroll hija mod interessanti kif isir it-tixrid ta’ prattiċi li rnexxew. Rapporti ta’ kontroll huma normalment miżmuma fuq livell lokali u xi drabi fuq il-karta biss. Il-Kummissjoni għandha kliem ta’ tifħir għall-eżempju ta’ Stati Membri li jżommu fajls elettroniċi fuq il-persuni li jħallsu t-taxxa. Bejn wieħed u ieħor, nofs l-Istati Membri jżommu reġistri dwar in-negozjanti magħrufa jew issuspettati għall-evażjoni tat-taxxa, għalkemm il-liġijiet nazzjonali dwar it-tħaris tat-tagħrif jistgħu jirrestrinġu ż-żamm ta’ dawn ir-reġistri. Naturalment, dawn ir-reġistri jipprovdu tagħrif importanti ta’ sfond meta jkunu ppjanati l-kontrolli u, kif innotat, meta tintalab reġistrazzjoni ġdida. Ġeneralment, l-amministrazzjonijiet għandhom idea tajba tas-setturi fejn il-frodi huma komuni, imqar jekk ma għandhomx analiżi sofistikata tar-riskju. Il-Kummissjoni qed tagħti appoġġ lil din il-ħidma billi tgħin lill-Istati Membri jxerrdu l-aħjar prattiċi u billi tagħtihom mezzi legali ġodda biex jaqsmu l-informazzjoni dwar frodi trans-fruntiera bejniethom[2]. Jeżisti jew ma jeżistix programm dettaljat, normalment il-kontrolluri jimxu fuq linji ta’ gwida u listi ta’ kontroll biex ikun żgurat li l-kontrolli jissodisfaw ċerti ħtiġiet komuni. L-Istati Membri kollha ħlief tnejn jipprattikaw verifiki fiskali komputerizzati u jipprovdu għodod tat-teknoloġija ta’ l-informazzjoni lill-kontrolluri tagħhom. Ir-rapporti ta’ l-Artikolu 12 li ssemmew qabel enfasizzaw l-importanza tal-komputerizzazzjoni fuq bażi kontinwu; il-progress f’dan il-qasam tkompla imma, madankollu, il-Kummissjoni tisħaq li l-introduzzjoni u t-tkabbir kontinwu tal-valur tal-komputerizzazzjoni huma ta’ benefiċċju kemm għall-amministrazzjoni kif ukoll għan-negozjanti li jikkonformaw. L-istħarriġ wera li fil-biċċa l-kbira ta’ l-Istati Membri ftit huwa t-tagħrif li jinġabar dwar il-kontrolli u r-riżultati tagħhom, filwaqt li wħud minnhom sa jonqsu milli jiddokumentaw in-numru ta’ kontrolli jew l-ammont ta’ taxxa mhux imħallsa li tkun identifikata u rkuprata. It-tagħrif disponibbli jindika li l-kopertura tal-kontroll tvarja maż-żmien u f’wieħed mill-Istati Membri deher li kien hemm tnaqqis kurrenti fl-attività ta’ kontroll. Il-Kummissjoni tinkoraġġixxi lill-Istati Membri biex iżommu statistiċi aħjar u dokumentazzjoni li tispjega x’ħareġ mill-isforzi ta’ kontroll li jkunu saru. 2.5. Rkupru tad-dejn u infurzar L-inkoraġġiment ta’ konformità volontarja jgħin biex jiżgura li d-djun jkunu rkuprati fil-ħin mingħajr iż-żieda ta’ miżuri ta’ nfurzar. Madankollu, rapporti ta’ qabel ukoll insistew ma’ l-Istati Membri biex jimmaniġġaw id-dejn b’modi li jiksbu l-akbar numru ta’ ħlasijiet. Tagħrif aħjar dwar dawk li jħallsu t-taxxa u s-sitwazzjoni finanzjarja tagħhom, l-identifikazzjoni tal-persuni li jħallsu t-taxxa li jistgħu jisfaw falluti jew ma jinstabu mkien, reazzjoni rapida fil-każ ta’ kontumaċja u relazzjonijiet eqreb bejn servizzi li jkunu qegħdin jimmaniġġaw taxxi differenti, kollha kellhom sehem fil-proċess ta’ titjib. L-immaniġġar tad-dejn li jinvolvi d-differiment jew il-ħlas bin-nifs probabbilment aktar jaf jipproduċi dħul minn imbuttar tal-persuni li jħallsu t-taxxa għal stat ta’ falliment. Bosta drabi d-dipartimenti tat-taxxa jżommu tagħrif bankarju u tagħrif ieħor finanzjarju dwar dawk li jħallsu t-taxxa, kif ukoll tagħrif minn sorsi oħra. Meta r-regoli fuq il-privatezza ma jirrestrinġux l-aċċess għal tagħrif bħal dan, jista’ jintuża kemm biex bih tkun evitata kontumaċja potenzjali kif ukoll biex jintwera kif ikun segwit l-infurzar. Il-varjetà ta’ strumenti użati għall-irkupru hija wiesgħa ħafna, imma dejjem qiegħda tikber l-enfasi fuq interventi preventivi biex tkun evitata l-ħtieġa għal miżuri bħal dawn. Dwar it-tħassir ta’ djun li jkun jidher li ma jistgħux jinġabru, l-istħarriġ jiżvela varjazzjonijiet wiesgħa li jseħħu fil-prattika. Mill-inqas tliet Stati Membri semmew il-possibbiltà li jħassru djun li l-irkupru tagħhom ikun se jinvolvi spejjeż sproporzjonati. Kien hemm tendenza notevoli biex titneħħa l-preċedenza mogħtija lid-djun tat-taxxa fil-każ ta’ falliment. Bħalissa, seba’ Stati Membri qegħdin jerġgħu jeżaminaw proċeduri ta’ rkupru bil-ħsieb ta’ riforma. Dan il-proċess ikun mgħejun bil-kbir b’sorveljanza tad-dejn aktar bir-reqqa u valutazzjoni aħjar tal-mekkaniżmi ta’ rkupru minn dawk żvelati fl-istħarriġ. 2.6. Konformità volontarja L-inkoraġġiment għal konformità volontarja huwa l-bażi ta’ ħafna mir-rakkomandazzjonijiet ta’ rapporti ta’ qabel. Reġistrazzjoni, awtotassazzjoni, sottomissjoni ta’ dikjarazzjonijiet tal-VAT u ħlasijieti fil-ħin mingħajr il-bżonn ta’ tfakkir mill-amministrazzjoni kollha jnaqqsu l-ispejjeż amministrattivi u, għaldaqstant, xieraq li jkun hemm investiment ta’ riżorsi fil-konformità volontarja. Madankollu, biex din taħdem, dawk li jħallsu t-taxxa għandhom ikunu konvinti mill-benefiċċji għalihom, għandhom iqisu s-sistema tat-taxxa bħala waħda ġusta biżżejjed u għandhom ikunu konvinti mill-kapaċitajiet ta’ effiċjenza u infurzar ta’ l-amministrazzjoni. 2.7. Komp juterizzazzjoni L-amministrazzjonijiet tat-taxxa ta’ l-Istati Membri kollha ikkomputerizzaw ftit mill-attivitajiet tagħhom, jekk mhux kollha kemm huma. Dan għandu żewġ aspetti: l-amministrazzjoni tibbenifika mill-komputerizzazzjoni ta’ l-attivitajiet tagħha u s-servizzi li tipprovdi lil dawk li jħallsu t-taxxa. Żviluppi bħal dawn jaqblu sewwa mat-tiftix għal konformità volontarja. L-użu dejjem jikber tat-teknoloġija ta’ l-informazzjoni huwa fenomenu universali fuq il-livelli kollha tan-negozju u l-amministrazzjoni. It-tagħrif miġbur f’dan ir-rapport dwar il-benefiċċji ta’ l-użu għaqli tal-komputerizzazzjoni jista’ jgħin biex ixerred l-aħjar prattika. L-Istati Membri li għadhom s’issa ma jipprattikawx verifiki fiskali komputerizzati jistgħu jsibu rakkomandazzjonijiet f’dan ir-rapport. 2.8. Informazzjoni Rapporti ta’ qabel identifikaw vantaġġi fit-twaqqif ta’ dipartiment speċjalizzat biex jiġbor, janalizza u jxerred l-informazzjoni. Filwaqt li ħames Stati Membri ħolqu dipartiment ċentrali ta’ informazzjoni biex jiġbor u jxandar informazzjoni dwar persuni individwali li jħallsu t-taxxi, xejriet settorjali u tipi ta’ frodi, id-dipartimenti l-oħra jaħdmu bi strutturi deċentralizzati. Il-Kummissjoni tikkonkludi li arranġamenti deċentralizzati jistgħu jaħdmu b’mod effiċjenti, grazzi għall-iżvilupp ta’ netwerks moderni tal-kompjuter. Madankollu, mill-inqas ħames Stati Membri ma jidhrux li qegħdin jgħaddu r-riżultati tal-kontroll lis-sistema ta’ l-informazzjoni u minorità biss għandha sistema ta’ informazzjoni li tiffunzjona kollha kemm hi bi ġbir strutturat ta’ tagħrif, kontroreazzjoni u tkomplija ta’ stħarriġ. Għad hemm skop għal titjib. 2.9. Valutazzjoni u indikaturi ta’ l-e żekuzzjoni Biex jitkejlu l-effiċjenza, l-effikaċja u l-implimentazzjoni tal-pjanijiet u l-programmi, l-amministrazzjonijiet tat-taxxa baqgħu jidentifikaw aktar indikaturi ta’ l-eżekuzzjoni, kif irrakkomandat f’rapporti ta’ qabel. Sa issa, madankollu, il-biċċa l-kbira ta’ l-indikaturi huma kwantitattivi aktar milli kwalitattivi u rarament jikkunsidraw l-ispejjeż għal dawk li jħallsu t-taxxa. Il-Kummissjoni tiffavorixxi attenzjoni akbar għall-kwalità ta’ servizz ipprovdut kemm lill-awtoritajiet fiskali kif ukoll lil dawk li jħallsu t-taxxa. 3. Konklużjonijiet u rakkomandazzjonijiet Rendikont sħiħ tal-konklużjonijiet u r-rakkomandazzjonijiet qed jingħata fid-dokument ta’ ħidma ta’ l-istaff tal-Kummissjoni {SEC(2004)1721}. [1] ĠU L155, tas-7.6.89 [2] Rapport tal-Kummissjoni lill-Kunsill u lill-Parlament Ewropew dwar l-użu ta’ arranġamenti ta’ kooperazzjoni amministrattiva għall-ġlieda kontra l-frodi fil-VAT, COM (2004) 260 u r-Regolament tal-Kunsill (KE) Nru 1798/2003 tas-7 ta’ Ottubru 2003 dwar Kooperazzjoni fl-Amministrazzjoni.